
Rīgā 2023. gada 20. jūnijā (prot. Nr. 33 4. §)
Nacionālajai drošībai nozīmīgu komercsabiedrību, biedrību un nodibinājumu apdraudējuma novēršanas kārtība
Izdoti saskaņā ar Nacionālās drošības likuma 39. panta devīto daļu un 44. panta astoto un devīto daļu
· 1. Noteikumi nosaka:
· 1.1. institūciju, kurā iesniedzama Nacionālās drošības likuma 39. panta pirmās daļas 4. punktā minētā informācija, iesniedzamās informācijas apjomu un tās iesniegšanas kārtību;
· 1.2. kārtību, kādā nacionālajai drošībai nozīmīga komercsabiedrība, biedrība vai nodibinājums iesniedz pieteikumu, lai iegūtu atļauju aizdevuma saņemšanai saskaņā ar Nacionālās drošības likuma 42.1 panta pirmo daļu;
· 1.3. institūciju, kurā iesniedzams pieteikums Nacionālās drošības likuma 22.2 panta septītajā daļā, 40. panta pirmajā daļā, 41. panta pirmajā daļā un 42. panta pirmajā daļā minēto atļauju saņemšanai, iesniedzamās informācijas apjomu, tās iesniegšanas un izvērtēšanas kārtību, kā arī kārtību, kādā pieņem lēmumu par atļaujas izsniegšanu vai atteikumu to izsniegt;
· 1.4. kārtību, kādā pieņem un paziņo lēmumu par Nacionālās drošības likuma 41. panta trešajā daļā minēto pienākumu noteikšanu, un paziņojumā par pieņemto lēmumu iekļaujamo informāciju;
· 1.5. institūciju, kura īsteno Eiropas Parlamenta un Padomes 2019. gada 19. marta Regulā (ES) 2019/452, ar ko izveido regulējumu ārvalstu tiešo ieguldījumu Savienībā izvērtēšanai (turpmāk – regula Nr. 2019/452), noteikto sadarbības mehānismu starp Eiropas Komisiju un dalībvalstīm (turpmāk – dalībvalstis), kā arī saņemtās informācijas un pieprasījumu apstrādes, izvērtēšanas, izpildes un nosūtīšanas kārtību.
· 2. Ekonomikas ministrija pilda kontaktpunkta funkcijas saskaņā ar regulas Nr. 2019/452 11. panta 1. punktu, kā arī ir atbildīgā institūcija, kurā ir iesniedzami pieteikumi atļaujas saņemšanai saskaņā ar Nacionālās drošības likuma 22.2 panta septīto daļu, 40. panta pirmo daļu, 41. panta pirmo daļu, 42. panta pirmo daļu un 42.1 panta pirmo daļu (turpmāk – pieteikums) un Nacionālās drošības likuma 39. panta pirmās daļas 4. punktā minētā informācija.
· 3. Nacionālajai drošībai nozīmīgā komercsabiedrība, biedrība vai nodibinājums atbilstoši Nacionālās drošības likuma 39. panta pirmās daļas 4. punktam iesniedz attiecīgi šādu informāciju:
· 3.1. visas komercsabiedrības:
· 3.1.1. firmu, reģistrācijas numuru un juridisko adresi;
· 3.1.2. informāciju par atbilstību vismaz vienam no Nacionālās drošības likuma 37. pantā minētajiem nosacījumiem;
· 3.1.3. informāciju par dibinātājiem, dalībniekiem un biedriem;
· 3.1.4. informāciju par patiesajiem labuma guvējiem vai netiešās ietekmes ieguvējiem. Ja īstenojas kāds no Nacionālās drošības likuma 39. panta trešajā daļā norādītajiem apstākļiem, informāciju par patieso labuma guvēju var norādīt atbilstoši attiecīgajai daļai;
· 3.1.5. informāciju par noslēgtajiem koncerna līgumiem;
· 3.1.6. citu informāciju, kas svarīga saistībā ar šīs sabiedrības darbību nacionālajai drošībai nozīmīgas komercsabiedrības statusā;
· 3.2. akciju sabiedrība papildus šo noteikumu 3.1. apakšpunktā minētajām prasībām iesniedz:
· 3.2.1. informāciju par tās pamatkapitālu, kopējo akciju skaitu un nominālvērtību, akciju kategorijām un balsstiesīgajām akcijām;
· 3.2.2. akcionāru reģistru;
· 3.2.3. uz pēdējo akcionāru sapulci saņemto akcionāru sarakstu ar dematerializētajām akcijām no Latvijas Centrālā depozitārija, kā arī informāciju par akcionāru iesniegtajiem paziņojumiem atbilstoši Finanšu instrumentu tirgus likuma 61. panta pirmajai daļai pēc pēdējās akcionāru sapulces;
· 3.2.4. informāciju par personām, kuras izmanto netiešo līdzdalību;
· 3.2.5. informāciju par vienošanos, kuru akcionāri ir noslēguši par akcionāru tiesību izmantošanu sabiedrības pārvaldībā;
· 3.3. sabiedrība ar ierobežotu atbildību papildus šo noteikumu 3.1. apakšpunktā minētajām prasībām iesniedz:
· 3.3.1. informāciju par tās pamatkapitālu, kopējo kapitāla daļu skaitu un nominālvērtību, kapitāla daļu kategorijām un balsstiesībām;
· 3.3.2. dalībnieku reģistru;
· 3.3.3. informāciju par vienošanos, kuru dalībnieki ir noslēguši par dalībnieka tiesību izmantošanu sabiedrības pārvaldībā;
· 3.3.4. informāciju par personām, kuras izmanto netiešo līdzdalību;
· 3.4. personālsabiedrība papildus šo noteikumu 3.1. apakšpunktā minētajām prasībām iesniedz:
· 3.4.1. biedru sarakstu, norādot viņu tiesības un pienākumus;
· 3.4.2. sabiedrības līgumu;
· 3.5. biedrība:
· 3.5.1. nosaukumu, reģistrācijas numuru un juridisko adresi;
· 3.5.2. informāciju par atbilstību vismaz vienam no Nacionālās drošības likuma 37. pantā minētajiem nosacījumiem;
· 3.5.3. informāciju par dibinātājiem;
· 3.5.4. biedru sarakstu, norādot biedrus, kuriem saskaņā ar statūtiem ir noteiktas kādas īpašas tiesības vai pienākumi;
· 3.5.5. informāciju par patiesajiem labuma guvējiem vai netiešās ietekmes ieguvējiem. Ja īstenojas kāds no Nacionālās drošības likuma 39. panta trešajā daļā minētajiem apstākļiem, informāciju par patieso labuma guvēju var norādīt atbilstoši attiecīgajai daļai;
· 3.5.6. citu informāciju, kas svarīga saistībā ar šīs biedrības darbību nacionālajai drošībai nozīmīgas biedrības statusā;
· 3.6. nodibinājums:
· 3.6.1. nosaukumu, reģistrācijas numuru un juridisko adresi;
· 3.6.2. informāciju par atbilstību vismaz vienam no Nacionālās drošības likuma 37. pantā minētajiem nosacījumiem;
· 3.6.3. informāciju par patiesajiem labuma guvējiem. Ja īstenojas kāds no Nacionālās drošības likuma 39. panta trešajā daļā minētajiem apstākļiem, informāciju par patieso labuma guvēju var norādīt atbilstoši attiecīgajai daļai;
· 3.6.4. informāciju par personām, kas piedalās nodibinājuma pārvaldīšanā, un attiecīgo tiesisko pamatojumu;
· 3.6.5. informāciju par saņemtajiem aizņēmumiem;
· 3.6.6. citu informāciju, kas ir svarīga saistībā ar šā nodibinājuma darbību nacionālajai drošībai nozīmīga nodibinājuma statusā.
· 4. Sniedzot šo noteikumu 3. punktā minēto informāciju, kā arī šo noteikumu 5., 6., 7., 8., 9. un 10. punktā minēto informāciju, juridiskai personai un personālsabiedrībai norāda firmu, reģistrācijas numuru un juridisko adresi vai rezidences valsti, ja juridiskā adrese nav zināma, fiziskai personai – vārdu, uzvārdu, personas kodu vai citus personu identificējošus datus, adresi vai rezidences valsti, ja adrese nav zināma, un pilsonību, ja tā ir zināma.
· 5. Pieteikumā Nacionālās drošības likuma 22.2 panta septītajā daļā minētās atļaujas saņemšanai norāda:
· 5.1. kritiskās infrastruktūras objektu (adrese, klasifikācija);
· 5.2. saskaņā ar šo noteikumu 3. punktu informāciju par personu, kura plāno iegūt valdījumā vai īpašumā kritiskās infrastruktūras objektu, un par personu, kura plāno nodot kritiskās infrastruktūras objektu valdījumā vai īpašumā citai personai;
· 5.3. darījuma veidu (pirkums, noma vai cits).
· 6. Pieteikumā Nacionālās drošības likuma 40. panta pirmajā daļā minētās atļaujas saņemšanai norāda:
· 6.1. nacionālajai drošībai nozīmīgo komercsabiedrību vai biedrību;
· 6.2. informāciju par Nacionālās drošības likuma 40. panta pirmajā daļā minēto personu vai personām;
· 6.3. informāciju par Nacionālās drošības likuma 40. panta pirmajā daļā minētās personas vai personu patiesajiem labuma guvējiem vai netiešās ietekmes ieguvējiem. Ja īstenojas kāds no Nacionālās drošības likuma 39. panta trešajā daļā minētajiem apstākļiem, informāciju par patieso labuma guvēju var norādīt atbilstoši attiecīgajai daļai;
· 6.4. informāciju par personām, kuras izmantos netiešo līdzdalību nacionālajai drošībai nozīmīgā komercsabiedrībā vai biedrībā, ja šo noteikumu 6.2. apakšpunktā minētā persona iegūs būtisko līdzdalību vai izšķirošo ietekmi attiecīgajā nacionālajai drošībai nozīmīgā komercsabiedrībā vai biedrībā;
· 6.5. būtiskas līdzdalības vai izšķirošas ietekmes iegūšanas pamatojumu;
· 6.6. shematiski attēlotu:
· 6.6.1. attiecīgās nacionālajai drošībai nozīmīgas kapitālsabiedrības īpašnieku struktūru pirms un pēc plānotās būtiskās līdzdalības vai izšķirošās ietekmes iegūšanas;
· 6.6.2. attiecīgās nacionālajai drošībai nozīmīgas personālsabiedrības vai biedrības biedru kontroles ķēdi līdz patiesajiem labuma guvējiem vai netiešās ietekmes ieguvējiem pirms un pēc plānotās biedra statusa iegūšanas.
· 7. Pieteikumā Nacionālās drošības likuma 41. panta pirmajā daļā minētās atļaujas saņemšanai norāda:
· 7.1. nacionālajai drošībai nozīmīgu komercsabiedrību vai biedrību;
· 7.2. informāciju par Nacionālās drošības likuma 41. panta pirmajā daļā minēto personu vai personām;
· 7.3. informāciju par patiesā labuma guvēja vai netiešās ietekmes ieguvēja maiņu;  
· 7.4. shematiski attēlotu: 
· 7.4.1. attiecīgās nacionālajai drošībai nozīmīgas kapitālsabiedrības īpašnieku struktūru pirms un pēc patiesā labuma guvēja vai netiešās ietekmes ieguvēja maiņas;
· 7.4.2. attiecīgās nacionālajai drošībai nozīmīgas biedrības vai personālsabiedrības biedru kontroles ķēdi līdz patiesajiem labuma guvējiem vai netiešās ietekmes ieguvējiem pirms un pēc patiesā labuma guvēja vai netiešās ietekmes ieguvēja maiņas.
· 8. Pieteikumā Nacionālās drošības likuma 42. panta pirmajā daļā minētās atļaujas saņemšanai nacionālajai drošībai nozīmīga kapitālsabiedrība norāda:
· 8.1. nacionālajai drošībai nozīmīgu kapitālsabiedrību (firmu un reģistrācijas numuru);
· 8.2. informāciju saskaņā ar šo noteikumu 3. punktu par nacionālajai drošībai nozīmīgas kapitālsabiedrības uzņēmuma ieguvēju;
· 8.3. informāciju par nododamu nacionālajai drošībai nozīmīgas kapitālsabiedrības uzņēmumu un tajā ietilpstošiem aktīviem, kas tiek izmantoti Nacionālās drošības likuma 37. pantā minētās darbības veikšanai;
· 8.4. nacionālajai drošībai nozīmīgas kapitālsabiedrības uzņēmuma pārejas pamatojumu;
· 8.5. shematiski attēlotu nacionālajai drošībai nozīmīgas kapitālsabiedrības uzņēmuma ieguvēja īpašnieku struktūru.
· 9. Pieteikumā Nacionālās drošības likuma 42.1 panta pirmajā daļā minētās atļaujas saņemšanai nacionālajai drošībai nozīmīga komercsabiedrība, biedrība vai nodibinājums saskaņā ar šo noteikumu 3. punktu norāda informāciju par personu, kas izsniedz aizdevumu, un pievieno šādus dokumentus:
· 9.1. aizdevuma līguma kopiju;
· 9.2. operatīvo finanšu pārskatu, kas sagatavots par periodu no pārskata gada sākuma līdz iepriekšējā mēneša beigām pirms pieteikuma iesniegšanas;
· 9.3. iepriekšējā gada finanšu pārskatu.
· 10. Ja pieteikumu iesniedz Nacionālās drošības likuma 22.2 panta septītajā daļā, 40. panta pirmajā daļā un 42. panta pirmajā daļā minētās atļaujas saņemšanai par ārvalstu tiešo ieguldījumu saskaņā ar regulas Nr. 2019/452 2. panta 1. punktu, tad papildus šo noteikumu 5., 6. vai 8. punktā minētajām prasībām sniedz šādu informāciju:
· 10.1. par ārvalstu ieguldītāju:
· 10.1.1. saimnieciskās darbības pamatdarbības veids atbilstoši statistiskās klasifikācijas NACE kodam;
· 10.1.2. dalībvalstis, kurās ar meitas uzņēmumu vai filiāļu starpniecību tas veic saimniecisko darbību;
· 10.1.3. gada apgrozījums par iepriekšējo fiskālo gadu (euro);
· 10.1.4. darījuma finansējuma avots;
· 10.1.5. darījuma ietekme uz Eiropas Savienības interešu projektiem vai programmām atbilstoši regulas Nr. 2019/452 pielikumam;
· 10.1.6. vai darījums ir izvērtēts, vai tas ir pakļauts izvērtēšanai vai citai pārbaudei saskaņā ar citu dalībvalstu normatīvajiem aktiem;
· 10.1.7. vai darījumam ir piemērojama Padomes 2004. gada 20. janvāra Regula (EK) Nr. 139/2004 par kontroli pār uzņēmumu koncentrāciju (EK Apvienošanās Regula);
· 10.2. par komercsabiedrību, biedrību vai nodibinājumu (ja attiecināms):
· 10.2.1. saimnieciskās darbības pamatdarbības veids atbilstoši statistiskās klasifikācijas NACE kodam;
· 10.2.2. dalībvalstis, kurās ar meitas uzņēmumu vai filiāļu starpniecību tā veic saimniecisko darbību;
· 10.2.3. gada apgrozījums par iepriekšējo fiskālo gadu (euro);
· 10.2.4. darbinieku skaits saskaņā ar pēdējā gada pārskatu;
· 10.2.5. saņemtais finansējums no Eiropas Savienības interešu projektiem un programmām, kā arī informācija par darījuma attiecībām Eiropas Savienības interešu projektos vai programmās saskaņā ar regulas Nr. 2019/452 pielikumu.
· 11. Ja persona Ekonomikas ministrijā nevar iesniegt šo noteikumu 3., 5., 6., 7., 8., 9. vai 10. punktā minēto informāciju, tā norāda pamatojumu, kādēļ minēto informāciju nevar iesniegt. Personai ir pienākums sniegt informāciju, tiklīdz tas ir iespējams.
· 12. Ekonomikas ministrija pēc savas iniciatīvas vai pamatojoties uz valsts drošības iestāžu pieprasījumu, var pieprasīt no pieteikuma iesniedzēja vai ārvalstu tiešā ieguldītāja papildu informāciju, skaidrojumus un dokumentus, kas nepieciešami pieteikuma izvērtēšanai vai informācijas sniegšanai Eiropas Komisijai un dalībvalstīm saskaņā ar regulas Nr. 2019/452 6. panta 6. punktu.
· 13. Ekonomikas ministrija saņemto pieteikumu nekavējoties nosūta:
· 13.1. valsts drošības iestādēm atzinuma sniegšanai;
· 13.2. Eiropas Komisijai atzinuma sniegšanai un dalībvalstīm komentāru sniegšanai, kā arī Ārlietu ministrijai informācijai, ja pieteikums ir saistīts ar ārvalstu tiešajiem ieguldījumiem. Ja nacionālās drošības vai sabiedriskās kārtības dēļ ir jārīkojas nekavējoties, Ekonomikas ministrija nosūta pieteikumu Eiropas Komisijai un dalībvalstīm, ievērojot regulas Nr. 2019/452 6. panta 8. punkta prasības.
· 14. Šo noteikumu 13.1. apakšpunktā minētajā gadījumā atzinumu sniedz:
· 14.1. par Latvijas Republikā reģistrētu komercsabiedrību, biedrību, nodibinājumu, ja tās īpašumā vai valdījumā atrodas kritiskā infrastruktūra, – valsts drošības iestāde, kura saskaņā ar normatīvajiem aktiem kritiskās infrastruktūras apzināšanas, drošības pasākumu un darbības nepārtrauktības plānošanas un īstenošanas jomā ir atbildīga par konkrētās kritiskās infrastruktūras, tajā skaitā Eiropas kritiskās infrastruktūras, drošības pasākumu īstenošanas nodrošināšanu;
· 14.2. Nacionālās drošības likuma 37. panta 1., 2., 3., 4., 6. un 11. punktā minētajos gadījumos – Satversmes aizsardzības birojs un Valsts drošības dienests;
· 14.3. Nacionālās drošības likuma 37. panta 5., 7. un 8. punktā minētajos gadījumos – Valsts drošības dienests;
· 14.4. Nacionālās drošības likuma 37. panta 9. punktā minētajā gadījumā – Militārās izlūkošanas un drošības dienests;
· 14.5. Nacionālās drošības likuma 37. panta 10. un 13. punktā minētajos gadījumos – visas valsts drošības iestādes;
· 14.6. Nacionālās drošības likuma 37. panta 12. punktā minētajā gadījumā – Satversmes aizsardzības birojs.
· 15. Šo noteikumu 14. punktā minētā valsts drošības iestāde atzinumā norāda, vai atļaujas izsniegšana neapdraud nacionālās drošības vai sabiedriskās kārtības intereses. Ja citas valsts drošības iestādes rīcībā ir informācija, kas liecina, ka atļaujas izsniegšana var apdraudēt nacionālās drošības vai sabiedriskās kartības intereses, par konstatētajiem faktiem tā informē attiecīgo valsts drošības iestādi, kuras kompetencē ir izskatīt pieteikumu.
· 16. Ekonomikas ministrija nosūta:
· 16.1. informācijai valsts drošības iestādēm un Ārlietu ministrijai informāciju par Eiropas Komisijas nodomu sniegt atzinumu un dalībvalstu nodomu sniegt komentārus par pieteikumu saskaņā ar regulas Nr. 2019/452 6. panta 6. punktu;
· 16.2. valsts drošības iestādēm šo noteikumu 13.1. apakšpunktā minētā atzinuma sniegšanai un Ārlietu ministrijai informācijai no Eiropas Komisijas saņemto atzinumu par pieteikumu saskaņā ar regulas Nr. 2019/452 6. panta 3. punktu un no dalībvalstīm saņemtos komentārus par pieteikumu saskaņā ar regulas Nr. 2019/452 6. panta 2. punktu.
· 17. Ekonomikas ministrija sagatavo un ekonomikas ministrs iesniedz izskatīšanai steidzamības kārtībā Ministru kabinetā lēmumprojektu:
· 17.1. par atļaujas izsniegšanu vai atteikumu to izsniegt saskaņā ar Nacionālās drošības likuma 22.2 panta septīto daļu, 40. panta pirmo daļu, 41. panta pirmo daļu, 42. panta pirmo daļu un 42.1 panta pirmo daļu;
· 17.2. par pienākumu:
· 17.2.1. nacionālajai drošībai nozīmīgās kapitālsabiedrības dalībniekiem vai akcionāriem atsavināt pamatkapitāla daļas vai akcijas;
· 17.2.2. personai izbeigt netiešo līdzdalību nacionālajai drošībai nozīmīgā komercsabiedrībā vai biedrībā;
· 17.2.3. personālsabiedrības vai biedrības biedriem izstāties no personālsabiedrības vai biedrības.
· 18. Ministru kabineta lēmumu Ekonomikas ministrija paziņo atbilstoši Paziņošanas likumam. Ja Ministru kabineta lēmums satur valsts noslēpumu, lēmumu paziņo izraksta veidā, izrakstā iekļaujot tās lēmuma daļas, kas nesatur valsts noslēpumu.
· 19. Ja Ekonomikas ministrija saņem informāciju par ārvalstu tiešo ieguldījumu, kuru izvērtē citā dalībvalstī:
· 19.1. Ekonomikas ministrija saņemto informāciju nosūta valsts drošības iestādēm, kā arī Ārlietu ministrijai informācijai. Valsts drošības iestādes septiņu darbdienu laikā izvērtē, vai ārvalstu tiešais ieguldījums apdraud nacionālo drošību un sabiedrisko kārtību, un informē Ekonomikas ministriju par nodomu sniegt atzinumu par ārvalstu tiešo ieguldījumu citā dalībvalstī, ja tas apdraud nacionālās drošības vai sabiedriskās kārtības intereses. Atzinumu par ārvalstu tiešo ieguldījumu valsts drošības iestādes sniedz Ekonomikas ministrijai ne vēlāk kā 15 darbdienu laikā pēc informācijas saņemšanas;
· 19.2. valsts drošības iestādes pēc iespējas agrāk, bet ne vēlāk kā 10 darbdienu laikā pēc informācijas saņemšanas izvērtē to un sniedz Ekonomikas ministrijai atzinumu par ārvalstu tiešo ieguldījumu, ja dalībvalsts, kas izvērtē ārvalstu tiešo ieguldījumu, saskaņā ar regulas Nr. 2019/452 6. panta 8. punktu uzskata, ka nacionālās drošības vai sabiedriskās kārtības dēļ ir jārīkojas nekavējoties;
· 19.3. Ekonomikas ministrija nekavējoties pēc šo noteikumu 19.1. apakšpunktā minētās informācijas saņemšanas par nodomu sniegt atzinumu saskaņā ar regulas Nr. 2019/452 6. panta 6. punktu paziņo dalībvalstij, kura izvērtē ārvalstu tiešo ieguldījumu, un Eiropas Komisijai par nodomu sniegt komentārus, kā arī informē par to Ārlietu ministriju;
· 19.4. Ekonomikas ministrija nekavējoties pēc šo noteikumu 19.1. vai 19.2. apakšpunktā minētā atzinuma saņemšanas saskaņā ar regulas Nr. 2019/452 6. panta 7. vai 8. punktu sagatavo un nosūta komentārus dalībvalstij, kura izvērtē ārvalstu tiešo ieguldījumu, un Eiropas Komisijai, kā arī Ārlietu ministrijai informācijai.
· 20. Ja saskaņā ar regulas Nr. 2019/452 7. panta 5. punktu no Eiropas Komisijas vai dalībvalsts saņemts informācijas pieprasījums par tādu ārvalstu tiešo ieguldījumu, kuru neizvērtē saskaņā ar Nacionālās drošības likuma VI nodaļas noteikumiem, Ekonomikas ministrija, ja tās rīcībā nav pieprasītās informācijas, nekavējoties nosūta informācijas pieprasījumu komercsabiedrībai, kurā ārvalstu tiešais ieguldījums ir veikts, un attiecīgajam ārvalstu tiešajam ieguldītājam. Minētās personas pieprasīto informāciju iesniedz Ekonomikas ministrijā 10 darbdienu laikā pēc pieprasījuma saņemšanas.
· 21. Ekonomikas ministrija nekavējoties nosūta valsts drošības iestādēm, kā arī Ārlietu ministrijai informācijai saskaņā ar regulas Nr. 2019/452 7. panta 2. punktu no Eiropas Komisijas saņemto atzinumu vai saskaņā ar regulas Nr. 2019/452 7. panta 1. punktu no dalībvalsts saņemtos komentārus par tādu ārvalstu tiešo ieguldījumu, kuru neizvērtē saskaņā ar Nacionālās drošības likuma VI nodaļas noteikumiem. Valsts drošības iestādes mēneša laikā pēc pieprasījuma saņemšanas sniedz Ekonomikas ministrijai un, ja nepieciešams, ministrijām, kuras ir atbildīgas par attiecīgās valsts pārvaldes nozares politikas izstrādi, atzinumu par to, vai ārvalstu tiešais ieguldījums neapdraud nacionālās drošības vai sabiedriskās kārtības intereses.
· 22. Ja šo noteikumu 21. punktā minētajā gadījumā Eiropas Komisija ir sniegusi atzinumu vai dalībvalsts ir sniegusi komentārus par tādu ārvalstu tiešo ieguldījumu, kuru neizvērtē saskaņā ar Nacionālās drošības likuma VI nodaļas noteikumiem, bet tas varētu ietekmēt Eiropas Savienības interešu projektus un programmas saskaņā ar regulas Nr. 2019/452 pielikumu, valsts drošības iestādes 15 darbdienu laikā pēc pieprasījuma saņemšanas sniedz Ekonomikas ministrijai, kā arī Ārlietu ministrijai informācijai atzinumu par to, vai minētais darījums apdraud nacionālās drošības vai sabiedriskās kārtības intereses, un, ja nepieciešams, atbilstoši kompetencei informē par to ministrijas, kuras ir atbildīgas par attiecīgās valsts pārvaldes nozares politikas izstrādi.
· 23. Ja no ministrijas, kura ir atbildīga par attiecīgās valsts pārvaldes nozares politikas izstrādi, saņemta informācija par tādu ārvalstu tiešo ieguldījumu, kuru neizvērtē citā dalībvalstī, un tajā ir norādīts pamatojums iespējamam nacionālās drošības interešu vai sabiedriskās kārtības apdraudējumam:
· 23.1. Ekonomikas ministrija nekavējoties to nosūta valsts drošības iestādēm atzinuma sniegšanai, kā arī Ārlietu ministrijai informācijai. Valsts drošības iestādes mēneša laikā pēc pieprasījuma saņemšanas sniedz atzinumu, norādot, vai ārvalstu tiešais ieguldījums neapdraud nacionālās drošības vai sabiedriskās kārtības intereses;
· 23.2. ja šo noteikumu 23.1. apakšpunktā minētajā atzinumā norādīts, ka ārvalstu tiešais ieguldījums apdraud nacionālās drošības vai sabiedriskās kārtības intereses, Ekonomikas ministrija mēneša laikā pēc minētā atzinuma saņemšanas saskaņā ar regulas Nr. 2019/452 7. pantu sagatavo un nosūta komentārus dalībvalstij, kura neizvērtē ārvalstu tiešo ieguldījumu, un Eiropas Komisijai, kā arī Ārlietu ministrijai informācijai;
· 23.3. Ekonomikas ministrija nekavējoties pēc šo noteikumu 23.1. apakšpunktā minētā atzinuma saņemšanas vai šo noteikumu 23.2. apakšpunktā minēto komentāru nosūtīšanas informē attiecīgo ministriju par to, vai sniegti komentāri saskaņā ar regulu Nr. 2019/452.
· 24. Šo noteikumu 3.2.3. apakšpunkts stājas spēkā 2023. gada 1. jūlijā. Nacionālajai drošībai nozīmīga akciju sabiedrība līdz 2023. gada 30. jūnijam iesniedz uzrādītāja akciju akcionāru sarakstu.
· 25. Atzīt par spēku zaudējušiem Ministru kabineta 2017. gada 3. oktobra noteikumus Nr. 606 "Noteikumi par Nacionālās drošības likumā noteiktajai institūcijai iesniedzamo informāciju un darbībām ar informāciju par ārvalstu tiešajiem ieguldījumiem" (Latvijas Vēstnesis, 2017, 203. nr.; 2020, 196A. nr.; 2021, 27. nr.).

